C 214/46
BG
Официален вестник на Европейския съюз
16.6.2023 г.
Сряда, 18 януари 2023 r.
117. подчертава неотложната необходимост от активизиране на ръководения от ЕС процес на диалог между Прищина и Белград с оглед на нормализирането на двустранните отношения въз основа на взаимното признаване; осъжда наблюдавания модел на поведение, насочен към ескалация на ситуацията, от страна на Сърбия и спонсорирани от Сърбия участници, включително чрез незаконни блокади, насилствени нападения и заплаха от военни действия, чиято цел е да се наложат отстъпки и да се подкопае Република Косово; припомня своята позиция, че независимостта на Република Косово е необратима, и отново призовава петте държави членки, които все още не са признали независимостта на Косово, незабавно да направят това; 118. приветства решението на Европейския съвет да предостави на Босна и Херцеговина статут на страна кандидатка на 15 декември 2022 г., при условие че се предприемат редица стъпки за засилване на готовността на страната за преговори за присъединяване; настоятелно призовава политическите участници в страната да проявят ангажираност и да предприемат съществени стъпки за членството си в ЕС, като постигнат напредък по осемте стъпки, посочени в препоръката на Комисията, като постигнат значителен напредък по 14-те ключови приоритета и осъществят значителен набор от реформи, включително изборни реформи в съответствие с решенията на националните и международните съдилища с цел да се гарантират принципите на равенство и недискриминация за всички граждани и съставни народности, заложени в нейната конституция, и при пълно зачитане на решението на Европейския съд по правата на човека от 22 декември 2009 г. по делото Сейдич и Финци срещу Босна и Херцеговина; призовава Комисията и ЕСВД да подпомогнат Босна и Херцеговина с оглед на бързото изпълнение на ключовите приоритети и предотвратяването на връщането към националистическите политики от миналото; отново подчертава необходимостта да се гарантира, че правата на всички граждани, независимо от етническата, политическата и религиозната им принадлежност, се зачитат изцяло в съответствие с решенията на Европейския съд по правата на човека, решенията на Конституционния съд и препоръките на Венецианската комисия; 119. осъжда продължаващата сепаратистка реторика и дейност в Босна и Херцеговина, включително честването от босненската държава и участници от трети държави на национални празници, обявени за противоконституционни от Конституционния съд на Босна и Херцеговина; отново призовава за приемането на целенасочени санкции срещу лицата в Босна и Херцеговина, които имат дестабилизиращо влияние, включително лицата, които застрашават суверенитета и териториалната цялост на страната, и по-специално Милорад Додик, както и други високопоставени длъжностни лица от Република Сръбска и длъжностни лица от трети държави, предоставящи политическа и материална подкрепа за сепаратистки политики; призовава всички държави да гарантират, че Съветът може да приема подобни санкции; 120. приветства работата на операцията Althea на силите на Европейския съюз (EUFOR) и приветства удължаването на мандата ѝ след ноември 2022 г.; припомня, че тази мисия продължава да играе ключова роля за сигурността и стабилността на Босна и Херцеговина, и призовава ЕС и неговите международни партньори да увеличат капацитета ѝ; 121. отбелязва, че в Стратегическия компас Съветът потвърди, че сигурността и стабилността на Западните Балкани все още не могат да се приемат като даденост и че съществува риск от потенциално разпространение на последиците от настоящото влошаване на положението със сигурността в Европа; припомня, че в Стратегическия компас се призовава за подкрепа на суверенитета, единството и териториалната цялост на Босна и Херцеговина; 122. изразява загриженост във връзка с графика, съдържанието и начина на въвеждане на промените в избирателния закон на Босна и Херцеговина и в конституцията на Федерация Босна и Херцеговина, които бяха предложени от върховния представител в Босна и Херцеговина в деня на изборите и които рискуват да подкопаят демократичната легитимност и да затвърдят национализма на етническа основа; 123. подчертава необходимостта страните кандидатки и бъдещите страни кандидатки от Западните Балкани да приведат своите политики в пълно съответствие с ОВППС на ЕС и призовава Комисията и държавите членки да използват ОВППС като инструмент за задълбочаване на сътрудничеството с държавите от Западните Балкани; подчертава, че държавите, които желаят да се присъединят към ЕС, трябва да се придържат изцяло към основните ценности и общите политики в контекста на незаконната агресивна война на Русия; подчертава, че правата на човека и човешкото достойнство не подлежат на преговори и че съответно страните кандидатки трябва да интегрират правата на хората с увреждания, на общността на ЛГБТИ+, на жените и момичетата и на други уязвими групи във всички сектори и политики; призовава за по-тясно сътрудничество в областта на сигурността и отбраната между ЕС и страните кандидатки и потенциални кандидатки; 124. продължава да бъде дълбоко загрижен във връзка със сведенията, че членът на Комисията, отговарящ за съседството и разширяването, умишлено се стреми да заобиколи и подкопае централната роля на демократичните реформи и реформите в областта на принципите на правовата държава в присъединяващите се към ЕС държави; настоятелно призовава Комисията да започне независимо и безпристрастно разследване на това дали поведението на члена на Комисията, отговарящ за съседството и разширяването, и политиките, които той подкрепя, представляват нарушение на Кодекса за поведение на членовете на Комисията и на задълженията на члена на Комисията съгласно Договорите;